คลังเสนอตั้งกบช.เดือนหน้า
คลังดัน กบช.ให้ ครม.เห็นชอบเดือนหน้า ช่วยเพิ่มรายได้แรงงานหลังเกษียณ 14.7 ล้านคน
17 ต.ค. 2559

โพสต์ทูเดย์ - คลังดัน กบช.ให้ ครม.เห็นชอบเดือนหน้า ช่วยเพิ่มรายได้แรงงานหลังเกษียณ 14.7 ล้านคน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ได้เสนอการจัดตั้งกองทุนบำเหน็จบำนาญแห่งชาติ (กบช.) ให้กระทรวงการคลังพิจารณาแล้ว คาดว่าจะให้คณะรัฐมนตรี (ครม.) เห็นชอบได้เดือน พ.ย.นี้ และสามารถเริ่มประกาศใช้ได้ในปี 2561 เพื่อช่วยให้ลูกจ้างอายุ 15-60 ปี รวมกว่า 14.7 ล้านคน มีรายได้หลังเกษียณเพียงพอการดำรงชีพรองรับสังคมผู้สูงอายุ ส่งเสริมการออมในประเทศเพิ่มขึ้นเฉลี่ยปีละ 6.8 หมื่นล้านบาท
เบื้องต้น กบช.จะเป็นการบังคับใช้ทันทีกับบริษัทที่มีลูกจ้างตั้งแต่ 100 คนขึ้นไป ให้ตั้งกองทุนสำรองเลี้ยงชีพให้กับลูกจ้าง และจะเริ่มบังคับใช้กับบริษัทที่มีลูกจ้าง 10-99 ราย ในปีที่ 4 ส่วนบริษัทที่มีลูกจ้าง 1-9 ราย จะเริ่มบังคับใช้ในปีที่ 5 
ทั้งนี้ การจัดตั้ง กบช.จะทำให้ผู้เกษียณมีรายได้เพิ่มขึ้นเป็น 31% ของเงินเดือนเดือนสุดท้าย ซึ่งเมื่อรวมกับกองทุนประกันสังคมกรณีชราภาพอีกประมาณ 19% ของเงินเดือนเดือนสุดท้าย จะรวมเป็น 50% ของเงินเดือนเดือนสุดท้าย ถือเป็นระดับมาตรฐานที่เพียงพอต่อการดำรงชีวิตของผู้สูงอายุ โดยเฉพาะผู้ที่ได้รับค่าจ้างไม่เกิน 1 หมื่นบาท/เดือน ซึ่งมีสัดส่วนประมาณ 50% ของจำนวนแรงงานภาคเอกชน
ขณะเดียวกัน ยังเป็นการส่งเสริมการออมในประเทศ หากลูกจ้างทุกบริษัทเข้า กบช.จะทำให้การออมในประเทศเพิ่มขึ้นปีละ 6.8 หมื่นล้านบาท ส่งผลต่อการพัฒนาตลาดทุนมีนักลงทุนสถาบันเพิ่มขึ้น